DECIZIA COMISIEI
din 30 octombrie 2009
de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului
[notificată cu numărul C(2009) 8347]
(Text cu relevanță pentru SEE)
(2009/800/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf,
întrucât:
(1)
Directiva 96/23/CE stabilește măsurile de control pentru substanțele și grupele de reziduuri prevăzute în anexa I la directiva menționată. În temeiul Directivei 96/23/CE, înscrierea și menținerea pe listele cu țările terțe din care statele membre sunt autorizate să importe animale și produse primare de origine animală reglementate de directiva menționată sunt condiționate de prezentarea de către țările terțe în cauză a unui plan în care să se precizeze garanțiile oferite de acestea în ceea ce privește monitorizarea grupelor de reziduuri și a substanțelor enumerate în anexa respectivă. Planurile respective trebuie actualizate la cererea Comisiei, în special în cazul în care anumite controale fac necesar acest lucru.
(2)
Decizia 2004/432/CE a Comisiei din 29 aprilie 2004 de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (2) aprobă planurile de monitorizare a reziduurilor prezentate de anumite țări terțe enumerate în anexa la decizia menționată pentru animalele și produsele primare de origine animală menționate în lista respectivă.
(3)
Belize, Camerun și Polinezia Franceză au prezentat Comisiei planuri de monitorizare a reziduurilor pentru miere. Evaluarea acestor planuri și informațiile suplimentare obținute de Comisie oferă garanții suficiente în ceea ce privește planurile de monitorizare a reziduurilor prezentate de țările terțe respective, referitoare la miere. Prin urmare, produsul menționat ar trebui inclus în lista din anexa la Decizia 2004/432/CE pentru fiecare dintre aceste țări terțe.
(4)
Muntenegru este menționat în prezent pe lista din anexa la Decizia 2004/432/CE pentru bovine, ovine/caprine, porcine, ecvidee și miere. Această situație este provizorie, în așteptarea unor informații mai detaliate privind reziduurile.
(5)
Muntenegru a prezentat Comisiei un plan actualizat de monitorizare a reziduurilor pentru bovine, ovine/caprine, porcine, păsări de curte, produse de acvacultură, ouă și miere. Evaluarea planului respectiv și informațiile suplimentare obținute de Comisie oferă garanții suficiente în ceea ce privește planul de monitorizare a reziduurilor din bovine, ovine/caprine, porcine și miere. Prin urmare, produsele menționate ar trebui păstrate pe lista din anexa la Decizia 2004/432/CE la rubrica pentru Muntenegru, iar indicația privind caracterul provizoriu al rubricii respective ar trebui suprimată.
(6)
De asemenea, evaluarea planului respectiv și informațiile suplimentare obținute de Comisie oferă garanții suficiente în ceea ce privește planul de monitorizare a reziduurilor din păsări de curte, animale de acvacultură și ouă. Prin urmare, produsele menționate ar trebui incluse în lista din anexa la Decizia 2004/432/CE, la rubrica pentru Muntenegru.
(7)
Planul actualizat de monitorizare a reziduurilor prezentat Comisiei de Muntenegru nu vizează ecvideele. Prin urmare, ecvideele ar trebui eliminate de pe lista din anexa la Decizia 2004/432/CE, la rubrica corespunzătoare țării terțe respective.
(8)
Seychelles se află în prezent pe lista din anexa la Decizia 2004/432/CE pentru produsele de acvacultură, însă nu a prezentat Comisiei un plan de monitorizare a reziduurilor pentru 2009. Prin urmare, rubrica referitoare la Seychelles pentru produsele de acvacultură ar trebui eliminată din anexa la respectiva decizie.
(9)
În scopul asigurării clarității și coerenței legislației comunitare, ar trebui efectuate modificări minore în ceea ce privește notele de subsol din anexa la Decizia 2004/432/CE.
(10)
Ar trebui să se prevadă o perioadă de tranziție pentru loturile de anumite animale și produse de origine animală provenind din Muntenegru și Seychelles, care au fost expediate din aceste țări terțe în Comunitate, înainte de data aplicării prezentei decizii, pentru a se evita orice perturbare a comerțului.
(11)
Prin urmare, Decizia 2004/432/CE ar trebui modificată în consecință.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2004/432/CE se înlocuiește cu textul anexei la prezenta decizie.
Articolul 2
Prezenta decizie se aplică de la 1 noiembrie 2009.
Modificările aduse de prezenta decizie listei din anexa la Decizia 2004/432/CE nu se aplică loturilor de ecvidee și produse provenite de la ecvidee originare din Muntenegru și de produse de acvacultură originare din Seychelles, în cazul în care importatorul acestor animale și produse poate demonstra că au fost expediate din Muntenegru, respectiv din Seychelles și că ele erau în drum spre Comunitate înainte de data aplicării prezentei decizii.
Articolul 3
Prezenta decizie se adresează statelor membre.
Adoptată la Bruxelles, 30 octombrie 2009.